**Informatīvais ziņojums par nepieciešamajām Veselības ministrijas un tās padotības iestāžu darbībām administratīvi teritoriālās reformas īstenošanai**

Saskaņā ar Ministru prezidenta Artura Krišjāņa Kariņa 2020. gada 26. jūnija rezolūciju Nr. 2020-1.1.1./52-52 un 2020. gada 19. oktobra rezolūciju Nr. 18/SAN-182/5162 Veselības ministrija (turpmāk – VM) ir sagatavojusi informatīvo ziņojumu par nepieciešamajām VM un tās padotības iestāžu darbībām administratīvi teritoriālās reformas (turpmāk – Reformas) īstenošanai.

Kopumā VM konstatē, ka īstenotās Reformas skars trīs mērķauditorijas:

1. ārstniecības iestādes un Ārstniecības iestāžu reģistru, jo mainīsies ārstniecības iestāžu adreses;
2. farmaceitiskās darbības uzņēmumus un Farmaceitiskās darbības uzņēmumu reģistru, jo mainīsies farmaceitiskās darbības uzņēmumu adreses;
3. VM padotības iestādes, jo sakarā ar adrešu maiņu būs jāveic izmaiņas nozares valsts informācijas sistēmās.

Ministru kabineta 2005. gada 8. marta noteikumu Nr. 170 "Noteikumi par ārstniecības iestāžu reģistru" (turpmāk – Noteikumi Nr. 170) 2. punkts nosaka, ka Ārstniecības iestāžu reģistrs (turpmāk – Reģistrs) ir valsts informācijas sistēmas daļa, kurā ir ziņas par visām ārstniecības iestādēm valstī neatkarīgi no to īpašuma formas un piederības. Noteikumu Nr. 170 14. punkts nosaka, ka ārstniecības iestādes reģistra kodā norāda ārstniecības iestādes piederību attiecīgajai teritoriālajai vienībai atbilstoši Latvijas Republikas Administratīvo teritoriju un teritoriālo vienību klasifikatoram. Tā kā Reformas ietvaros tiks veiktas izmaiņas Administratīvo teritoriju un teritoriālo vienību klasifikatorā, visām (~4000) Reģistrā reģistrētajām ārstniecības iestādēm būtu nepieciešams mainīt ārstniecības iestādes reģistra kodu. Normatīvajos aktos ir noteiktas prasības ārstniecības iestādēm norādīt informāciju par ārstniecības iestādes reģistra kodu. Piemēram, Ministru kabineta 2009. gada 20. janvāra noteikumu Nr. 60 "Noteikumi par obligātajām prasībām ārstniecības iestādēm un to struktūrvienībām" 7. punktā noteikts, ka reklāmā par piedāvātajiem veselības aprūpes pakalpojumiem ārstniecības iestāde norāda ārstniecības iestādes ārstniecības iestāžu reģistra kodu. Ārstniecības iestādes reģistra kods ir būtisks arī Ministru kabineta 2006. gada 4. aprīļa noteikumos Nr. 265 "Medicīnisko dokumentu lietvedības kārtība" un Ministru kabineta 2005. gada 8. martā noteikumos Nr. 175 "Recepšu veidlapu izgatavošanas un uzglabāšanas, kā arī recepšu izrakstīšanas un uzglabāšanas noteikumi" definēto prasību izpildīšanā.

Lai neradītu papildu izmaksas ārstniecības iestādēm sakarā ar kodu maiņu, piemēram, iegādājoties jaunus zīmogus un aktualizējot reklāmas bukletus, maketus, banerus utt., tiks veiktas izmaiņas Noteikumu Nr. 170 14.1. apakšpunktā, aktualizējot ārstniecības iestāžu reģistra koda piešķiršanas kārtību un paredzot, ka ārstniecības iestādēm reģistrējoties ārstniecības iestāžu reģistrā tiek piešķirts unikāls 9 zīmju kods, kurš tās darbības laikā netiek mainīts. Savukārt, attiecībā uz tām ārstniecības iestādēm, kurām jau kods ir piešķirts, ar grozījumiem Noteikumos Nr. 170 paredzēts noteikt, ka reformas rezultātā kods netiks mainīts. Noteikumu grozījumus paredzēts izstrādāt līdz 2021. gada III ceturksnim.

Farmaceitiskās darbības uzņēmumu reģistru uztur un aktualizē saskaņā ar Ministru kabineta 2011. gada 19. oktobra noteikumu Nr. 800 "Farmaceitiskās darbības licencēšanas kārtība" (turpmāk – Noteikumi Nr. 800) 77.  punktu. Šajos noteikumos noteikts, ka Farmaceitiskās darbības uzņēmumu reģistrā jānorāda farmaceitiskās darbības uzņēmuma (aptiekas, zāļu lieltirgotavas, zāļu ražošanas/importēšanas uzņēmuma, aktīvo farmaceitisko vielu ražošanas uzņēmuma) farmaceitiskās darbības adreses. Noteikumi paredz, ka speciālajās atļaujās (licencēs) tiek norādīta farmaceitiskās darbības uzņēmuma un licences turētāja juridiskās adreses, kas var atšķirties.

Licences turētājam ir jāpārreģistrē speciālā atļauja (licence), ja mainās farmaceitiskās darbības uzņēmuma un/vai licences turētāja juridiskā adrese. Atbilstoši Noteikumu Nr. 800 75. un 76. punktam, par to maksājama valsts nodeva. Tā kā Reformas ietvaros tiks mainītas adreses, farmaceitiskās darbības uzņēmumiem būs jāveic izmaiņas speciālajā atļaujā (licencē), kas būs papildus izmaksas šiem uzņēmumiem. Atbilstoši Noteikumu Nr. 800 3. punktam, par atļaujas (licences) izsniegšanu lemj Zāļu valsts aģentūra (turpmāk – ZVA).

Reformas ietvaros tiek paredzēts, ka saistībā ar adreses izmaiņām (piemēram, iestādei vai personas dzīvesvietai), būs jāveic izmaiņas arī šādos veselības nozares valsts reģistros, datubāzēs un informācijas sistēmās:

1. Ar noteiktām slimībām slimojošu pacientu reģistrs;
2. Jaundzimušo reģistrs;
3. HIV/AIDS pacientu reģistrs;
4. Iedzīvotāju genoma valsts reģistrs;
5. Latvijas iedzīvotāju nāves cēloņu datubāze;
6. Veselības aprūpes nozares valsts statistisko pārskatu datubāze;
7. Stacionāro gultu fonda izmantošanas datubāze;
8. Valsts informācijas sistēmas valsts infekcijas slimību uzraudzības un monitoringa sistēma "Visums";
9. Veselības aprūpes pakalpojumu apmaksas norēķinu sistēma "Vadības informācijas sistēma";
10. Vienotā uzraudzības informācijas sistēma;
11. Neatliekamās medicīniskās palīdzības dienesta (turpmāk – NMPD) informācijas sistēmās.

Lai nodrošinātu korektu administratīvi teritoriālo vienību iedalījumu attēlojumu NMPD izsaukuma elektroniskajā kartē, kā arī veiktu korektu datu analīzi, būs jāveic atbilstošas izmaiņas tādās NMPD informācijas sistēmās, kā NMP dispečerizācijas risinājumā *Emy* (3. versija), datu analīzes risinājumā, kas veidots uz *MicroStrategy* platformas iegādātā risinājuma, kā arī brigāžu darbību nodrošinošos kompleksos, kuri nodrošina brigāžu navigāciju un informācijas (t.sk. adrešu informācijas) integrāciju no NMP dispečerizācijas risinājuma *Emy* (3. versija), operatīvi medicīniskajā transporta līdzeklī.

Izmaiņas NVD, Slimību un profilakses centra (turpmāk – SPKC), VI un ZVA datubāzēs un reģistros tiks veiktas institūciju esošo budžetu ietvaros. Savukārt, lai veiktu izmaiņas NMPD pārvaldītajos reģistros, nepieciešami papildus valsts budžeta līdzekļi. Papildus finansējuma pamatojums ir esošā krīzes situācija dēļ COVID-19 pandēmijas, kuras laikā NMPD ir paaugstinājusies slodze un t.sk. arī finansiālie izdevumi. NMPD, izvērtējot budžeta pozīcijas 2021. gadam un ņemot vērā faktisko situāciju valstī saistībā ar COVID-19, konstatēja, ka šobrīd brīva finansējuma, ko novirzīt nepieciešamām izmaiņām, nav.

Detalizēta informācija par nepieciešamajām aktivitātēm, kas ieviestu izmaiņas VM padotības iestāžu darbībā, priekšnosacījumi, termiņi un nepieciešamais finansējums ir iekļauti šī ziņojuma pielikumā.

Papildus iepriekš minētajām izmaiņām būs nepieciešami arī grozījumi Ministru kabineta 2017. gada 28. novembra noteikumu Nr. 692 "Peldvietas izveidošanas, uzturēšanas un ūdens kvalitātes pārvaldības kārtība" (turpmāk – Noteikumi Nr. 692) pielikumos, jo daļai peldvietu Reformas rezultātā mainīsies novads, kurā tās atrodas.

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre D. Mūrmane-Umbraško

Pielikums

1.tabula.

Nepieciešamās VM un tās padotības iestāžu darbības administratīvi teritoriālās reformas īstenošanai

|  |  |  |  |  |  |
| --- | --- | --- | --- | --- | --- |
| **Nepieciešamā aktivitāte** | **Atbildīgā institūcija** | **Priekšnosacījums aktivitātes īstenošanā** | **Aktivitātes izpildes termiņš** | **Aktivitātes izpildei nepieciešamais finansējums, bez PVN (*euro*)** | **Finansējuma avots** |
| Grozījumi Noteikumos Nr. 170 | VM | - | Līdz 01.08.2021. | - | Tiks īstenots institūcijas esošā budžeta ietvaros |
| Grozījumi Noteikumos Nr. 692 | VM | - | Līdz 01.08.2021. | - | Tiks īstenots institūcijas esošā budžeta ietvaros |
| Izmaiņas NVD Vadības informācijas sistēmā | NVD | Izmaiņas Valsts zemes dienesta uzturētajā Valsts adrešu reģistrā. | 6 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 44 000,00 | Tiks īstenots institūcijas esošā budžeta ietvaros |
| Izmaiņas Ārstniecības iestāžu reģistrā | NVD | Izmaiņas Valsts zemes dienesta uzturētajā Valsts adrešu reģistrā. | 6 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 11 000,00 | Tiks īstenots institūcijas esošā budžeta ietvaros |
| Izmaiņas Farmaceitiskās darbības uzņēmumu reģistrā | ZVA | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 2 068,00 | Tiks īstenots institūcijas esošā budžeta ietvaros |
| Izmaiņas Vienotajā uzraudzības informācijas sistēmā | VI | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 2 679,00 | Tiks īstenots institūcijas esošā budžeta ietvaros |
| Izmaiņas NMPD informācijas sistēmās | NMPD | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 12 738,00\* | Nepieciešams papildu finansējums no valsts budžeta |
| Izmaiņas Iedzīvotāju genoma valsts reģistrā | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 2 240,00 | Tiks īstenots institūcijas esošā budžeta ietvaros |
| Izmaiņas Latvijas iedzīvotāju nāves cēloņu datubāzē | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 3 360,00 | Tiks īstenots institūcijas esošā budžeta ietvaros |
| Izmaiņas Veselības aprūpes nozares valsts statistisko pārskatu datu bāzē | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 2 520,00 | Tiks īstenots institūcijas esošā budžeta ietvaros |
| Izmaiņas C hepatīta pacientu informācijas apstrādē un Jaundzimušo reģistra apstrādē | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 5 320,00 | Tiks īstenots institūcijas esošā budžeta ietvaros |
| Izmaiņas HIV/AIDS pacientu informācijas apstrādē | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 5 320,00 | Tiks īstenots institūcijas esošā budžeta ietvaros |
| Izmaiņas Stacionāro gultu fonda izmantošanas datu bāzē | SPKC | Izmaiņas Valsts zemes dienesta uzturētajā Valsts adrešu reģistrā. | 3 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 6 864,00 | Tiks īstenots institūcijas esošā budžeta ietvaros |
| Izmaiņas valsts infekcijas slimību uzraudzības un monitoringa sistēmā „Visums” | NVD | Izmaiņas Valsts zemes dienesta uzturētajā Valsts adrešu reģistrā. | 6 mēnešu laikā pēc izmaiņām Valsts adrešu reģistrā, bet ne vēlāk kā līdz 31.12.2021. | 40 000,00 | Tiks īstenots institūcijas esošā budžeta ietvaros |

\* Nepieciešamās izmaiņas Dispečerizācijas risinājumam Emy (3.versija): 10 398 *euro*, ko veido izmaiņu pieprasījuma stundas cilvēkstundās\*vienas cilvēkstundas cena *euro*: 173,3 h\*60 *euro* = 10 398 *euro*.

Datu analīzes risinājumam: 2 340 *euro*, ko veido izmaiņu pieprasījuma stundas cilvēkstundās\*vienas cilvēkstundas cena *euro*: 30h\*78 *euro* = 2 340 *euro*. Kopā: 10 398+2 340=12 738 *euro* (ar PVN – 15 412,98 *euro*).